ⴰⵡⵍⴽ ⴰⵎⴰⵔⵉⵔ. ⴽⴽⴰⵏⵜ ⵜⵜ ⵉⵏ ⵎⴰⵢⴷ ⵉⵣⵔⵉⵏ ⵖ ⵢⴰⵏ ⵉⵖⵕⵎ ⴰⵎⵥⵢⴰⵏ ⵙⴰⵜ ⵜⴼⵕⵅⵉⵏ. ⵓⵔ ⴷⴰⵔⵙⵏⵜ ⵢⴰⵜ ⵎⴰⵛⵛ ⵜⵓⴷⵔⵜ ⵏⵏⵙⵜ ⵜⴳⴰ ⵜⴰⵏⴰⵎⵎⴰⵔⵜ. ⵢⴰⵏ ⵡⴰⵙⵙ, ⵢⴰⵖ ⴽⵔⴰ ⵉⵎⵎⴰⵜⵙⵏⵜ. ⵓⵔ ⵜⴽⴽⵉ ⵢⴰⵜ ⵙⵉⵖ ⵜⵎⵎⵓⵜ, ⵉⵜⵉⵀⵍ ⴱⴰⴱⴰⵜⵙⵏⵜ, ⵎⴰⵛⵛ ⵍⴰⵍ ⵏⵏⵙ ⵓⵔ ⵜⵏⵏⵉ ⵉ ⵉⵙⵜⵉⵙ ⴰⵢⴰⵎⴰⵔ. ⵢⴰⵏ ⵡⴰⵙⵙ, ⵜⵉⵏⵉ ⴰⵙ: " ⵉⵇⵇⴰⵏ ⴷ ⴰⴷ ⵜⵊⵍⵓⵜ ⵉⵙⵜⵉⴽ ⴰⴷ. ⵓⵔ ⵖⵉⴷ ⵎⴰⴷ ⵛⵜⵜⴰⵏⵜ, ⵓⵍⴰ ⵎⴰⴷ ⵙⵙⴰⵏⵜ! ". ⵉⴽⵍⵍⵉ ⴷ ⵜⴼⵍ ⵜⴰⴼⵓⴽⵜ, ⵢⴰⵡⵉ ⵓⵔⴳⴰⵣ ⵍⵍⵉ ⵉⵙⵜⵉⵙ ⵙ ⵜⴰⴳⴰⵏⵜ. ⵉⴳⴳⴰⵎⵎⵉ ⴰⴷ ⴷⵉⴷⵙⵏⵜ ⵉⵏⴳⵉⵔⵉ. ⵉⵎⵉⴽⴽ, ⵉⵙⵖⵔ ⵜⴰⵙⴰ ⵏⵏⵙ. ⵍⵍⵉⵖ ⴰⵔ ⵜⵜⵓⵔⴰⵔⵏⵜ ⵜⴰⵏⵜⵍⴰ, ⵉⴼⵍ ⵜⵏⵜ, ⵢⵉⵏⵉ ⴷ ⵉⵅⴼ ⵏⵏⵙ: " ⴰⴷ ⴽⵯⵏⵜ ⵉⵇⵉⵍ ⵕⴱⴱⵉ ⴰ ⵉⵙⵜⵉ! ". ⵍⵍⵉⵖ ⵉⴷⴷⴰ, ⴰⵔ ⵙⵔⵙ ⵜⵍⵍⵉⵏⵜ ⵜⴼⵕⵅⵉⵏ ⵍⵍⵉ, ⵉⵎⵉⵍ ⵊⵍⵓⵏⵜ ⵖ ⵜⴰⴳⴰⵏⵜ. ⴰⵔ ⵣⵣⵉⴳⵉⵣⵏⵜ ⴰⵢⵍⵍⵉⵖ ⵕⵎⵉⵏⵜ, ⵙⴽⴽⵉⵡⵙⵏⵜ ⵖ ⴷⴷⵓ ⵢⴰⵏ ⵡⴰⴷⴷⴰⴳ. ⵉⵎⵉⴽⴽ ⵢⴰⵖ ⵜⵏⵜ ⴼⴰⴷ, ⴷⴷⵓⵏⵜ ⴰⵔ ⵙⵉⴳⴳⵉⴽⵏⵜ ⵙ ⵡⴰⵏⵓ ⴰⴷ ⵙⵓⵏⵜ. ⵉⴽⵍⵍⵉ ⵙⵡⴰⵏⵜ, ⴷⴷⵓⵏⵜ ⴰⵔ ⵜⵜⵍⵍⵉⵏⵜ ⵙ ⵓⴱⵔⵉⴷ ⵏ ⵜⴳⵎⵎⵉ ⵏⵏⵙⵏⵜ. ⵉⵙ ⵏⵏ ⴽⴰ ⴽⴽⵙⵏⵜ ⵉⵎⵉⴽⴽ, ⴰⵔ ⵜⴰⵍⵍⴰ ⵜⴰⵍⵍⵉ ⴳⵉⵙⵏⵜ ⵉⵎⵥⵥⵉⵏ ⵜⵉⵏⵉ ⴰⵙⵏⵜ: " ⴰⵃⵃ ⵉⵏⵓ! ⴰ ⵉⵎⵎⵉ ⵉⵏⵓ! ⵊⵍⵉⵖ ⵉⵜⵍⵉ ⵉⵏⵓ ⵖ ⴷⴰⵔ ⵡⴰⵏⵓ. ⵇⵇⵍⴰⵎⵜ ⵉⵢⵉ ⴰⴷ ⵜ ⵉⴷ ⴰⵡⵉⵖ! " ⵜⴰⴹⵓ ⵜⵔⴱⴰⵜ ⵍⵍⵉ ⵙ ⵡⴰⵏⵓ. ⵉⵎⵉⴽⴽ ⵜⵏⵏⵣⵔⵉ ⴷ ⴱⴰⴱⴰⵙ ⵍⵍⵉ ⴷ ⵢⵓⴹⴰⵏ ⴰⴷ ⵉⵔⴰⵔ ⵉⵙⵜⵉⵙ ⵙ ⵜⴳⵎⵎⵉ, ⴰⵛⴽⵓ ⵓⵔ ⵜ ⵜⵓⵊⵊⵉ ⵜⴰⵙⴰ ⵏⵏⵙ ⴰⴷ ⴷⵉⴷⵙⵏⵜ ⵉⵏⴳⵉⵔⵉ. ⵍⵍⵉⵖ ⵜⵍⴽⵎ ⴷⴰⵔ ⵡⴰⵏⵓ. ⵢⴰⵛⴽ ⴷ ⵙⵉⵙ ⴱⴰⵎⵀⴰⵡⴷⵓ, ⵉⵎⵉⴽⵔ ⵏ ⵜⴰⵔⵡⴰ, ⵢⴰⵎⵥ ⵜⵜ, ⵉⴳ ⵜⵜ ⵖ ⵡⴰⵡⵍⴽ ⵏⵏⵙ. ⴰⵔ ⵉⵣⵣⵉⴳⵉⵣ, ⵢⵉⵏⵉ ⴰⵙ: " ⴽⵓⴷ ⵏⵏⴰ ⵏⵍⴽⵎ ⴽⵔⴰ ⵏ ⵉⵖⵕⵎ ⵏⵖⴷⴷ ⴽⵔⴰ ⵏ ⵓⴳⴰⴷⴰⵣ, ⵔⴰⴷ ⵏⵣⵍⵖ ⴰⵡⵍⴽ, ⴰⵔ ⵜⵜⵉⵔⵉⵔⵜ! ". ⴱⴰⴱⴰⵙ ⵏ ⵜⴼⵕⵓⵅⵜ ⵍⵍⵉ, ⵏⵜⵜⴰⵏ ⴷ ⵉⵙⵜⵎⴰⵙ, ⴽⴽⴰⵏ ⴰⴽⴽⵯ ⵜⴰⴳⴰⵏⵜ, ⵎⴰⵛⵛ ⵓⵔ ⵜⵜ ⵓⴼⵉⵏ. ⴰⴹⵓⵏ ⵙ ⵜⴳⵎⵎⵉ ⵏⵏⵙⵏ ⵙ ⴽⵉⴳⴰⵏ ⵏ ⵓⵏⵣⴳⵓⵎ. ⵍⵍⵉⵖ ⵉⵍⴽⵎ ⴱⴰⵎⵀⴰⵡⴷⵓ ⵢⴰⵏ ⵉⵖⵕⵎ, ⴰⵔ ⵢⴰⵇⵇⵕⴰ ⵉ ⵎⵉⴷⴷⵏ ⵢⵉⵏⵉ ⴰⵙⵏ: " ⴰ ⵎⵉⴷⴷⵏ! ⴰ ⴰⵢⵜ ⵓⴼⵍⵍⴰ! ⴰ ⵎⵉⴷⴷⵏ! ⴰ ⴰⵢⵜ ⵉⵣⴷⴷⴰⵔ! ⴰⵛⴽⴰⵜ ⴷ ⴰⴷ ⵜⵙⵍⵍⴰⵎ ⵉ ⵡⴰⵡⵍⴽ ⴰⵎⴰⵔⵉⵔ. ⴰⵡⵍⴽ ⵉⵏⵓ ⵉⵜⵜⵉⵏⵉⵏ ⵉⵣⵍⴰⵏ! ". ⵉⵏⵣⵍ ⵉ ⵡⴰⵡⵍⴽ ⵏⵏⵙ. ⵜⵙⴰⵡⵍ ⴷ ⵢⴰⵜ ⵜⴰⵇⵇⴰⵢⵜ ⵉⵎⵥⵥⵉⵏ, ⵉⵃⵏⵏⴰⵏ, ⴰⵔ ⵜⵜⵉⵔⵉⵔ: ⵏⴳⴰ ⵙⴰⵜ ⵜⴼⵕⵅⵉⵏⵉ ⵓⵔ ⴰⵖ ⵜⵔⵉ ⵍⴰⵍⵍⴰ ⵉⵊⵍⵓ ⴰⵖ ⴱⴰⴱⴰ ⵎⴰⵜⵜⴰ ⵜⵓⴷⵔⵜ ⴰ! ⴷⴷⵉⵖ ⴰⴷ ⵙⵓⵖ ⵖ ⵡⴰⵏⵓ ⵊⵍⵓⵖ ⵉⵜⵍⵉ ⵉⵏⵓ ⴷⴷⵉⵖ ⴰⴷ ⵜ ⵉⴷ ⴰⵡⵉⵖ ⵢⴰⴼ ⵉⵢⵉ ⴱⴰⵎⵀⴰⵡⴷⵓ ⵉⴳ ⵉⵢⵉ ⵖ ⵓⵎⵣⴰⵡⴷⵓ ⵎⴰⵜⵜⴰ ⵜⵓⴷⵔⵜ ⴰ! ⵍⵍⵉⵖ ⵜⵙⵎⴷ ⵓⵔⴰⵔ ⵏⵏⵙ, ⵓⵜⵏ ⴰⵙ ⵎⵉⴷⴷⵏ ⵕⵕⵛⵛ. ⵉⵙⵎⵓⵏ ⴷⴰⵔⵙⵏ ⴱⴰⵎⵀⴰⵡⴷⵓ ⴰⴳⵓⴷⵉ ⵏ ⵜⵎⵓⵣⵓⵏⵉⵏ. ⵉⵎⵓⵏ ⴷ ⵓⴱⵔⵉⴷ, ⴰⵔ ⴷⴰⵖ ⵉⵜⵜⵍⵍⵉ ⵙ ⵉⴹⵖⴰⵕⵏ ⴷ ⵉⴳⴰⴷⴰⵣⵏ ⵢⴰⴹⵏⵉⵏ. ⵢⴰⵏ ⵡⴰⵙⵙ, ⵉⵍⴽⵎ ⴱⴰⵎⵀⴰⵡⴷⵓ ⵢⴰⵏ ⵓⴹⵖⴰⵕ, ⵉⵙⵎⵓⵏ ⴷ ⴷⴰⵖ ⵎⵉⴷⴷⵏ. ⵉⵇⵇⵙ ⵉ ⵜⵔⴱⴰⵜ ⵍⵍⵉ ⴰⵔ ⵜⵜⵉⵔⵉⵔ, ⵜⵉⵏⵉ ⴷⴰⵖ: ⵏⴳⴰ ⵙⴰⵜ ⵜⴼⵕⵅⵉⵏⵉ ⵓⵔ ⴰⵖ ⵜⵔⵉ ⵍⴰⵍⵍⴰ ⵉⵊⵍⵓ ⴰⵖ ⴱⴰⴱⴰ ⵎⴰⵜⵜⴰ ⵜⵓⴷⵔⵜ ⴰ! ⴷⴷⵉⵖ ⴰⴷ ⵙⵓⵖ ⵖ ⵡⴰⵏⵓ ⵊⵍⵓⵖ ⵉⵜⵍⵉ ⵉⵏⵓ ⴷⴷⵉⵖ ⴰⴷ ⵜ ⴷ ⴰⵡⵉⵖ ⵢⴰⴼ ⵉⵢⵉ ⴱⴰⵎⵀⴰⵡⴷⵓ ⵉⴳ ⵉⵢⵉ ⵖ ⵓⵎⵣⴰⵡⴷⵓ ⵎⴰⵜⵜⴰ ⵜⵓⴷⵔⵜ ⴰ! ⵉⵡⵉⵙ ⵏ ⵓⴳⵍⵍⵉⴷ, ⵏⵜⵜⴰⵏ, ⵉⵣⵔⵉ ⴷ ⴼ ⵉⴳⴳⵉ ⵏ ⵡⴰⵢⵢⵉⵙ ⵏⵏⵙ, ⵉⵙⵙⴼⵍⴷ ⵉ ⵜⴼⵕⵓⵅⵜ ⵍⵍⵉ. ⵉⵙⵙⴼⵙⵉ ⵓⵎⴰⵔⴳ ⴰⵏⵏ ⵍⵍⵉ ⵙ ⵜⵏⵏⴰ ⵜⴰⵙⴰ ⵏⵏⵙ. ⵉⵖⵕ ⵉ ⵓⵏⴹⴰⴼ ⵏⵏⵙ, ⵢⵉⵏⵉ ⴰⵙ: " ⴰⵡⵉ ⵉⵢⵉ ⴷ ⴰⵀⵢⵢⴰⴹ ⴰⵏⵏ! ". ⵍⵍⵉⵖ ⵜ ⵉⴷ ⵢⵉⵡⵉ, ⵉⴼⴽⴰ ⴰⵙ ⴰⴷ ⵉⵛⵛ ⴷ ⴰⴷ ⵉⵙⵓ, ⵢⴰⵕⴳⵯ ⴰⵙ ⵓⵔⴰⵡ ⵏ ⵡⵓⵔⵖ. ⵉⵎⵉⴽⴽ, ⵢⴰⵖ ⵉⴹⵚ ⴱⴰⵎⵀⴰⵡⴷⵓ. ⵉⵡⵉⵙ ⵏ ⵓⴳⵍⵍⵉⴷ, ⵏⵜⵜⴰⵏ, ⵢⵓⵊⵊⴰ ⴱⴰⵎⵀⴰⵡⴷⵓ ⴰⵢⵍⵍⵉⵖ ⵉⴳⵏ ⵉⴽⴽⵙ ⴰⵙ ⴰⵡⵍⴽ ⴰⵎⴰⵔⵉⵔ, ⵢⴰⵡⵉ ⵜ ⵙ ⵜⵎⵚⵕⵉⵢⵜ ⵏⵏⵙ. ⵉⵕⵥⵎ ⵢⵉⵡⵉⵙ ⵏ ⵓⴳⵍⵍⵉⴷ ⴰⵡⵍⴽ ⵍⵍⵉ. ⵜⴼⴼⵖ ⴷ ⴳⵉⵙ ⵢⴰⵜ ⵜⵔⴱⴰⵜ ⵢⵓⵙⵉⵏ ⴽⵉⴳⴰⵏ ⵏ ⵓⴼⵓⵍⴽⵉ ⴷ ⵓⵖⵓⴷⵓ. ⵉⵙⵢⴰⴼⴰ ⵏⵏ ⴽⵔⴰ ⵖ ⵡⵓⵍ ⵏⵏⵙ, ⵢⵉⵏⵉ ⴰⵙ: " ⴰⴷ ⵓⵔ ⵜⵉⵚⵓⴹⵜ, ⵀⴰⵜⵉ ⵙⵍⵍⴰⵖ ⵉ ⵉⵣⵍⴰⵏ ⵏⵏⵎ, ⵙⵙⵏⵖ ⵎⴰⴷ ⵉⵍⵍⴰⵏ! " ⵉⵖⵕ ⵉ ⵢⵉⵎⴽⵉⵔⵉ ⵏⵏⵙ, ⵢⵉⵏⵉ ⴰⵙ: " ⴰⵙⵉ ⴰⵊⵊⴱⵉⵔ ⴰⴷ, ⵜⴳⵜ ⴳⵉⵙ ⵢⴰⵏ ⵡⵓⵛⵛⵏ ⵜⵇⵇⵏⵜ ⴼⵍⵍⴰⵙ! ". ⵍⵍⵉⵖ ⵜⴼⴼⴰⵡ, ⵉⴷⵓⵢ ⴷ ⴱⴰⵎⵀⴰⵡⴷⵓ, ⵢⴰⵙⵉ ⴰⵡⵍⴽ ⵏⵏⵙ. ⵉⴷⴷⵓ ⵙ ⵢⴰⵏ ⵓⴹⵖⴰⵕ ⵢⴰⴹⵏⵉⵏ, ⴰⵔ ⴷⴰⵖ ⵢⴰⵇⵇⵕⴰ ⵉ ⵎⵉⴷⴷⵏ: " ⴰⵛⴽⴰⵜ ⴷ ⴰⴷ ⵜⵙⵍⵍⴰⵎ ⵉ ⵓⵎⵣⴰⵡⴷⵓ ⵉⵏⵓ ⵉⵜⵜⵉⵏⵉⵏ ⵉⵣⵍⴰⵏ! ". ⵉⵏⵣⵍ ⴰⵊⵊⴱⵉⵔ ⵏⵏⵙ, ⵉⵍⵉⵃ ⵉⵣⵍⴰⵏ. ⴰⵔ ⴼⵍⵍⴰⵙ ⴹⵚⵚⴰⵏ ⵎⵉⴷⴷⵏ, ⴼⵍⵏ ⵜ, ⴷⴷⵓⵏ ⵙ ⵜⵡⵡⵓⵔⵉ ⵏⵏⵙⵏ. ⵢⴰⵡⵉ ⴱⴰⵎⵀⴰⵡⴷⵓ ⴰⵡⵍⴽ ⵍⵍⵉ ⵏⵏⵙ ⵙ ⵜⴰⴳⴰⵏⵜ. ⴰⵔ ⵜ ⴷⴰⵖ ⵉⵏⵣⵣⵍ, ⴱⴱⵉⵏ ⵓⵔⴰⵔⵏ. ⵢⴰⵙⵉ ⴷ ⵢⴰⵏ ⵓⴽⵓⵕⴰⵢ, ⴰⵔ ⵜ ⵉⴽⴽⴰⵜ. ⵉⵎⵉⴽⴽ ⵉⴼⴼⵖ ⴷ ⴳⵉⵙ ⵡⵓⵛⵛⵏ ⵉⴹⵕ ⵏⵏ ⴼⵍⵍⴰⵙ. ⵉⴱⴱⵉ ⵜ ⵖ ⵓⵎⴳⴳⵕⴹ. ⵉⴽⴽ ⵜⵜⵎⵉ ⵏ ⵜⵓⴷⵔⵜ ⵏ ⵉⵎⵉⴽⵔ ⵏ ⵜⴰⵔⵡⴰ. ⵉⵡⵉⵙ ⵏ ⵓⴳⵍⵍⵉⴷ, ⵏⵜⵜⴰⵏ, ⵜⵓⵎⵥⵜ ⵜⴰⵢⵔⵉ ⵏ ⵎⵎⵉⵣⵍⴰⵏ, ⵢⵉⵔⵉ ⴰⴷ ⵜⵜ ⵉⵜⵉⵀⵍ. ⵜⵓⵜⵜⵔ ⴰⵙ ⴰⴷ ⵣⵡⴰⵔ ⵢⴰⴼ ⴱⴰⴱⴰⵙ ⴷ ⵉⵙⵜⵎⴰⵙ. ⵏⵏⵉⵖ ⵜⵏ ⵢⵓⴼⴰ, ⵉⵙⵉⴳⴳⵍ ⵜⵜ ⴷⴰⵔ ⴱⴰⴱⴰⵙ. ⵜⵉⵍⵉ ⵜⵎⵖⵕⴰ ⴷ ⵉⵃⵡⴰⵛⵏ ⴷ ⵜⵖⵣⵓⵜ ⴷ ⵜⴰⵔⵔⴰⴳⵉⵏ. ⵍⵍⵉⵖ ⵜⵣⵔⵉ ⵜⵎⵖⵕⴰ, ⵢⵉⵍⵉ ⴷⵉⴷⵙ ⴱⴰⴱⴰⵙ ⴷ ⵉⵙⵜⵎⴰⵙ ⵖ ⵉⴱⵔⴳⵎⵎⵉ ⵍⵍⵉ ⴰⵙ ⵢⵓⵔⴳ ⵢⵉⵡⵉⵙ ⵏ ⵓⴳⵍⵍⵉⴷ. ⵍⵍⵉⵖ ⵣⵔⵉⵏ ⴽⵔⴰ ⵏ ⵡⵓⵙⵙⴰⵏ, ⵜⵉⵀⵍⵏⵜ ⵉⵙⵜⵎⴰⵙ ⵙ ⵉⵎⴷⴷⵓⴽⴽⴰⵍ ⵏ ⵢⵉⵡⵉⵙ ⵏ ⵓⴳⵍⵍⵉⴷ. ⴰⵔ ⴷⴰⵔⵙⵏⵜ ⵉⵜⵜⴽⴽⴰ ⴱⴰⴱⴰⵜⵙⵏⵜ, ⵜⴳ ⴷⴰⵖ ⵜⵓⴷⵔⵜ ⵏⵏⵙⵏⵜ ⵜⴰⵏⴰⵎⵎⴰⵔⵜ.